ToekomsVenster: Het jy al nagedink oor die ewigheid?(Foto: Ann Savchenko/Unsplash) Ons gesels hierdie week oor die tema “het jy al” en vandag se oordenking het met die ewigheid te doen. As ŉ mens so besig raak, en almal aan jou “rokpante trek”, jou aandag opsoek en hier en daar vertel hoe onvervangbaar belangrik jy is, kan ŉ mens begin dink dat jy vir altyd hier op aarde sal wees. Immers, hoe gaan mense sonder my regkom? Feit van die saak is dat die belangrikste mense, merkwaardige rolspelers in die samelewing, mentors, geleerdes, rigtinggewers, die wat paradigmaskuiwe maak, helde en rolmodelle ŉ verjaardatum het. Ons wat ietwat ouer is, word intens bewus van hoe ons tydgenote, die tydelike met die ewige verwissel. Dit kan ontstellend wees maar dit is die werklikheid. Die vraag oor die ewigheid is dus uiters relevant. Die ewigheid is lank. Dit is presies so lank as wat die woord “ewigheid” suggereer. Sonder begin of einde, ondenkbaar, maar waar. Waar as jy die Bybel glo en bepalend oor waar jy die ewigheid gaan deurbring. Die boodskap van die Bybel is nie een van verwyte, teregwysing en vingerwys nie. Die boodskap van die Bybel is ŉ oop Hand wat uitnodigend na jou uitgesteek is. “Kom na My” toe lees die bekende teks, en vervolg, “en Ek sal vir julle rus gee”. Dit gebeur egter nie outomaties nie maar moet toegeëien word. Die Bybel sê om dit kortliks te verwoord: “Ek staan by die deur en klop. As jy hoor en oopmaak sal ek binnekom”. – Openbaring 3:20 Die Bybel sê ook: “Elkeen wat Hom aangeneem het, die wat in Hom glo, aan hulle het Hy die mag gegee om kinders van God te word” – Johannes 1:12 So kan ek vers vir vers aanhaal. Ons sal in die ewigheid met een vraag en een vraag alleen konfronteer word: “Wat het jy met Jesus gedoen?”. “Jesus van Nasaret gaan hier verby” klink die woorde van ŉ bekende lied. Ook nou, daar by jou. Het jy al nagedink oor die ewigheid? Waarom nie nou nie?